**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.11.2019, ora 08.00 – 08.11.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.11.2019, ora 07.00**

**RÂURI**

**Debitele au fost, în creștere,** ca urmare a precipitațiilor căzute în interval și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Cerna și Nera și în general staționare pe celelalte râuri.

Debitele se situează, în general, la valori cuprinse între 30-90% din mediile multianuale lunare, mai mici (sub 30% din normalele lunare) pe: Bega Veche, Moraviţa, Jijia, Bârlad, unii afluenţi ai Someșului (Sălăuța, Fizeș), ai Crișului Negru (Holod, Teuz), ai Mureșului (Comlod, Vișa, Secaș, Sebeș, Râul Mare), Jiului (Jaleş, Coşuştea, Amaradia) şi Oltului (Ghimbășel, Breaza, Hârtibaciu, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere** datorită propagării pe cursurile mijlocii şi inferioare ale râurilor: Someş, Crasna, Barcău, Crişuri, Bega, Timiș, Bârzava, Moravița, iar pe celelalte râuri vor fi în general staționare.

Pe unele râuri mici din zonele de deal şi munte sunt posibile creşteri de niveluri şi debite ca urmare a precipitaţiilor prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 07.11.2019 – 08.11.2019 a fost în creştere, având valoarea de 2150 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în creștere pe sectorul Gruia – Corabia și în scădere pe sectorul Tr. Măgurele – Tulcea.

**Debitul la intrarea în ţară (secţiunea Baziaş) va fi în creștere (2400 m3/s).**

În aval de Porţile de Fier debitele vor fi în creştere pe sectorul Gruia – Giurgiu şi în scădere pe sectorul Olteniţa – Tulcea.

**2.** **Situaţia meteorologică în intervalul 07.11.2019, ora 09.00 –08.11.2019, ora 06.00**

**ÎN ŢARĂ**

Vremea a fost mai caldă decât în mod normal la această dată, chiar deosebit de caldă după-amiaza în Muntenia, Dobrogea și jumătatea sudică a Moldovei, unde cerul a fost variabil. În celelalte regiuni au fost înnorări și temporar a plouat, slab cantitativ. Vântul a suflat slab și moderat, cu intensificări la munte, îndeosebi pe creste, unde la rafală s-au atins viteze de până la 72 km/h. Temperaturile maxime s-au încadrat între 9 grade la Toplița și 24 de grade la Adamclisi, Constanța și Medgidia, iar la ora 06.00 se înregistrau 5 grade la Arad, Borod, Botoșani, Holod, Huedin, Rădăuți și 15 grade la Mahmudia și Moldova Nouă. Izolat s-a semnalat ceață, la începutul intervalului în Lunca Dunării, iar la sfârșitul intervalului în Transilvania.

***Observaţie:*** *de ieri dimineață de la ora 06 au fost în vigoare 3 atenționări cod galben pentru fenomene meteorologice periculoase imediate emise de SRPV Sibiu.*

**LA BUCUREŞTI**

Vremea s-a menținut deosebit de caldă pentru această dată. Cerul a fost variabil, iar vântul a suflat slab și moderat. Temperatura maximă a fost de 20 de grade la Filaret și Băneasa și de 21 de grade la Afumați, iar la ora 06.00 se înregistrau 10 grade la toate stațiile meteorologice.

**3. Prognoza meteorologică în intervalul 08.11.2019, ora 09.00 –09.11.2019, ora 09.00**

**ÎN ŢARĂ**

Vremea va fi caldă pentru prima decadă a lunii noiembrie în toată țara, dar în special în jumătatea de sud-est. Astfel, temperaturile maxime se vor încadra în general între 14 și 24 de grade, cu cele mai ridicate valori în sudul Munteniei și al Dobrogei, iar cele minime vor fi cuprinse între 7 și 15 grade. Cerul va avea înnorări în majoritatea zonelor și va ploua pe arii extinse în Oltenia, Banat, Transilvania și zonele montane și local în Crișana, Maramureș, Moldova și în vestul și nordul Munteniei. În special în zona Carpaților Meridionali și a Subcarpaților Getici, în Carpații și Subcarpații de Curbură cantitățile de apă vor depăși 15...25 l/mp. Vântul va sufla slab și moderat, cu intensificări la munte și izolat și trecător în sud și în sud-vest. Dimineața și noaptea, pe spații mici vor fi condiții de ceață.

**LA BUCUREŞTI**

Vremea va fi deosebit de caldă pentru această dată, cu o maximă a temperaturii aerului de 22...23 de grade și o minimă de 10...12 grade. Cerul va fi variabil, cu înnorări trecătoare, iar vântul va sufla slab și moderat.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează despre producerea, la data de 07.11.2019, la ora 12:18, unei poluări accidentale cu produs petrolier a apei pârăului Doftanet (pete de ţiţei pe luciul de apă, discontinuu, pe o lungime de circa 15 m), în zona localităţii Scorţeni, judeţul Prahova, posibil în urma unei avarii la o conductă aparţinând Conpet SA. Fenomenul a fost de mică amploare şi nu sunt folosinţe de apă care ar putea fi afectate.

S-au luat următoarele măsuri:

- s-a împrăştiat material absorbant pe suprafaţa apei şi au fost montate baraje de reţinere a ţiţeiului;

- s-a vidanjat ţiţeiul cantonat în spatele barajelor;

- s-a acţionat pentru decopertarea conductei în vederea depistării eventualei avarii şi remedierii acesteia.

S-au dispus următoarele măsuri: Conpet SA va remedia eventuala avarie în regim de urgenţă şi va informa S.G.A. Prahova cu privire la finalizarea lucrărilor de remediere şi a celor de ecologizare a pârâului Doftăneț, termen 08.11.2019.

***Administrația Națională Apele Române*** revine cu informaţii suplimentare despre poluarea cu apă uzată, deversată prin conducta de evacuare a stației de epurare aparținând comunei Ighiu, a râului Ampoi, afluent de dreapta al râului Mureș, din data de 04.11.2019, în zona localității Șard, judeţul Alba.

Rezultatele analizelor, pentru probele de apă prelevate în data de 04.11.2019, se prezintă astfel:

|  |  |  |  |  |
| --- | --- | --- | --- | --- |
| Nr.crt | Denumire secţiune prelevaredata/ora prelevarii/ indicatori analizaţi | Râul Ampoi- Sard, amonte S.E. com. Ighiu**ora 1215** | Râul Ampoi- Sard, aval S.E. com. Ighiu**ora 1220** | Comuna IGHIU-Staţie Epurare Sard conductă evacuare**ora 1200** |
| 1 | pH(temp.de masurareoC) | 7,6 (tmas-19,7OC) | 7.6 (tmas-19.8OC) | 7.2 (tmas-19.1OC) |
| 2 | Amoniumg N /L | < 0,025mg N /L | 3,84mg N /L | 120 mg NH4+/L  |
| 3 | CCO-Cr**\***mg/L | 10,8mg/L | 47mg/L | 843mg/L |
| 4 | CBO5mg/L | -mg/L | -mg/L | -mg/L |
| 5 | O2mg/L | 9,4mg/L | 8,8mg/L | - |
| 6 | Saturaţie O2 | 96,5 % | 90,7 % | - |
| 7 | Reziduu filtrabil (105oC) mg/L | 320mg/L | 402mg/L | 962mg/L |
| 8 | Materii în suspensie**\***mg/L | 18mg/L | 63mg/L | 358mg/L |
| 9 | Substanțe extractibile mg/L | - | - | 70,2mg/L |

Rezultatul analizelor indică influența pe care evacuarea de apă uzată din stația de epurare (amoniu 120 mg NH4+/l, CCO-Cr 843 843 mg/l, materii în suspensie 358 mg/l) a avut-o asupra calității apei râului Ampoi, aval de punctul de descărcare în emisar al stației de epurare.

Prin Nota de constatare nr. 13447/04.11.2019, încheiată între reprezentanții A.B.A. Mureș și Primăria Comunei Ighiu, s-a dispus măsura opririi evacuării de apă uzată menajeră neepurată.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 06.11.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.11.2019-07.11.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE